KIRJALLINEN KYSYMYS E-1328/02 esittäjä(t): Werner Langen (PPE-DE) komissiolle. Nautayksikköjen laskeminen ja jerseyrotu.



Virallinen lehti nro 301 E , 05/12/2002 s. 0125 - 0126



KIRJALLINEN KYSYMYS E-1328/02 esittäjä(t): Werner Langen (PPE-DE) komissiolle (8. toukokuuta 2002) Aihe: Nautayksikköjen laskeminen ja jerseyrotu Hunsrückiläinen maitotilan omistaja on tehnyt valituksen siitä, että hänen jerseyrotuinen lypsykarjansa lasketaan nautayksiköissä (NY), vaikka eläinten elopaino ei ylitä 400 kilogrammaa. Tilanomistajan mukaan jerseyrodun rehuntarve on huomattavasti alhaisempi kuin muilla nautakarjaroduilla. Harrastuskäytössä olevien hevosten eläinyksikköjä laskettaessa on jo jonkin aikaa otettu huomioon eläinten painoerot. 1. Onko komissio tietoinen tästä ongelmasta? 2. Onko komissiolla ratkaisuehdotusta asianmukaisten muuntokertoimien määrittelemiseksi? 3. Olisivatko eläinyksikköjen laskemiseksi määritellyt muuntokertoimet tarkistuksen tarpeessa myös joidenkin muiden eläinlajien, esimerkiksi siipikarjan, osalta? Franz Fischlerin komission puolesta antama vastaus (14. kesäkuuta 2002) 1. Komissio ei ole tietoinen tilanteesta, johon parlamentin jäsen viittaa. Se ymmärtää kuitenkin, että kysymyksessä on käsitteen nautayksikkö soveltaminen. Käsitettä käytetään tavallisesti yhteisten markkinajärjestelyjen (YMJ) sekä maaseudun kehittämistuen yhteydessä. Nautayksikön käsitettä käytetään naudanliha-alan yhteisten markkinajärjestelyjen yhteydessä suoria tukia koskevien sääntöjen soveltamiseksi. Naudanliha-alan yhteisestä markkinajärjestelystä säädetään 17 päivänä toukokuuta 1999 annetussa neuvoston asetuksessa (EY) N:o 1254/1999(1). Naudanlihatuotannon tehostamissuuntaus huomioon ottaen nautayksikön tarkoituksena on varsinaisesti rajoittaa karjatalouden palkkioita huomioiden kunkin maatilan rehuntuotantomahdollisuudet suhteessa tilalla pidettyjen eläinten lukumääriin ja lajeihin. Asetuksessa (EY) N:o 1254/1999 säädetään etenkin urospuolisten nautojen tuottajille maksettavan erityispalkkion myöntämisestä, emolehmäkarjan pidosta myönnettävästä palkkiosta sekä laajaperäistämispalkkiosta. Palkkioiden myöntämisessä on otettava huomioon niin sanottu eläintiheys, joka ilmaistaan nautayksikköinä suhteessa kyseisellä tilalla pidettävien eläinten ruokintaan käytettävään rehualaan. Eläintiheyttä sovelletaan rajoittamalla erityispalkkioon ja emolehmäpalkkioon oikeuttavien eläinten enimmäismäärää (1,9 nautayksikköä vuonna 2002, 1,8 nautayksikköä vuonna 2003). Eläintiheyden noudattaminen on lisäksi edellytys laajaperäistämispalkkion myöntämiselle tuottajalle, joka on oikeutettu jompaankumpaan tai molempiin edellä mainituista palkkioista (1,4 nautayksikköä). Eläintiheyden määrittelemiseksi erityispalkkion ja emolehmäpalkkion myöntämistä varten huomioon on otettava ne urospuoliset naudat, lehmät ja hiehot, vuohet ja/tai lampaat, joiden osalta palkkiohakemukset on jätetty, sekä lypsylehmät, jotka ovat tarpeen tuottajalle vahvistetun maidon viitemäärän tuottamiseksi. Laajaperäistämispalkkion myöntämistä varten tilan eläintiheyden määrittelemiseksi on otettava huomioon tilalla kyseisenä kalenterivuonna olevat urospuoliset naudat, lehmät ja hiehot, sekä ne vuohet ja/tai lampaat, joista palkkiohakemuksia on jätetty kyseisenä kalenterivuonna. Näin saatu eläinmäärä muunnetaan nautayksiköiksi käyttäen asetuksessa vahvistettua muuntotaulukkoa, jonka perusteella lypsylehmillä on arvo 1,0 eläimen rodusta, iästä tai painosta riippumatta. Asetuksen (EY) N:o 1254/1999 mukaan joihinkin jäsenvaltioissa myönnettyihin eläinkohtaisiin lisätukiin liittyy lisäksi erityisiä eläintiheyteen liittyviä vaatimuksia, jotka jäsenvaltiot ovat vahvistaneet. On huomattava, että hevoseläimiä, jotka eivät kuulu mihinkään yhteisiin markkinajärjestelyihin, ei ole otettu huomioon tässä yhteydessä. Silloin kun kyseessä on neuvoston asetuksessa (EY) N:o 1257/1999 säädetty Euroopan maatalouden ohjaus- ja tukirahaston (EMOTR) tuki maaseudun kehittämiseen, nautayksikköä käytetään tukitoimenpiteiden soveltamiseksi epäsuotuisilla alueilla ja alueilla, joilla on ympäristöön liittyviä rajoitteita. Lisäksi nautayksikköä käytetään myös maatalouden ympäristötoimenpiteissä, joiden tarkoituksena on tukea maanviljelijöitä, jotka sitoutuvat maatalouden ympäristötoimenpiteisiin vähintään viideksi vuodeksi. Eläintiheys on tässä tapauksessa määritettävä ottamalla huomioon tilan koko laiduntava karja. Eläinten muuntaminen nautayksiköiksi perustuu muuntotaulukkoon, jonka määritelmät ovat samat kuin naudanliha-alalla sovellettavassa muuntotaulukossa (lehmä: 1,0 nautayksikköä) ja joka sisältää lisäksi hevoseläimet (hevoseläimet, jotka ovat yli kuuden kuukauden ikäisiä ja joiden painoa ei oteta huomioon: 1,0 nautayksikköä). Nautayksikköä voitaisiin käyttää tulevaisuudessa myös yhteisissä markkinajärjestelyissä lampaan- ja vuohenliha-alalla. Lampaan- ja vuohenliha-alan yhteisestä markkinajärjestelystä 19 päivänä joulukuuta 2001 annetussa neuvoston asetuksessa (EY) N:o 2529/2001(2) säädetään jäsenvaltioiden mahdollisuudesta myöntää lisäosuus uuhi- ja vuohipalkkioille, ottaen kuitenkin huomioon eläintiheyttä koskevat vaatimukset. Jäsenvaltio vahvistaa lisäpalkkiot paikallisten olosuhteiden mukaan. 2. Tällä hetkellä komissio ei harkitse erilaisen laskutavan laatimista kohdassa 1 mainitun, jo voimassa olevan laskutavan tilalle. 3. Käsite nautayksikkö ei esiinny missään muussa liha-alan yhteisessä markkinajärjestelyssä. (1) EYVL L 160, 26.6.1999. (2) EYVL L 341, 22.12.2001.